L-isfida tal-iskarsezza tal-ilma u tan-nixfa fl-Unjoni Ewropea

Riżoluzzjoni tal-Parlament Ewropew tad-9 ta' Ottubru 2008 dwar l-indirizzar tal-isfida tal-iskarsezza tal-ilma u tan-nixfa fl-Unjoni Ewropea ( 2008/2074(INI) )

Il-Parlament Ewropew

wara li kkunsidra l-Komunikazzjoni tal-Kummissjoni tat-18 ta' Lulju 2007 bl-isem "Li tindirizza l-isfida tal-iskarsezza tal-ilma u l-perjodi ta' nixfa fl-Unjoni Ewropea" ( COM(2007)0414 ) ("il-Komunikazzjoni"),

wara li kkunsidra d-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma ĠU L 327, 22.12.2000, p.

("id-Direttiva Qafas dwar l-Ilma"),

wara li kkunsidra r-rapport dwar l-evalwazzjoni tal-impatt u l-istudji mħejjija mill-Istitut għall-Politika Ambjentali Ewropea u l-Aġenzija Ewropea għall-Ambjent,

wara li kkunsidra r-riżoluzzjoni tiegħu tal-4 ta" Settembru 2003 dwar il-Komunikazzjoni tal-Kummissjoni dwar l-immaniġġjar tal-ilma fil-pajjiżi li qed jiżviluppaw u l-prijoritajiet għall-kooperazzjoni għall-iżvilupp ta" l-UE ĠU C 76 E, 25.3.2004, p.

wara li kkunsidra r-riżoluzzjoni tiegħu tat-18 ta" Mejju 2006 dwar id-diżastri naturali (nirien tal-foresti, nixfa u għargħar) – l-aspetti agrikoli ĠU C 297 E, 7.12.2006, p.363.

wara li kkunsidra l-Artikolu 45 tar-Regoli ta" Proċedura tiegħu,

wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjonijiet tal-Kumitat għall-Iżvilupp Reġjonali u tal-Kumitat għall-Agrikoltura ( A6-0362/2008 ),

billi l-kwistjoni tal-iskarsezza tal-ilma u tan-nixfa mhix limitata ġeografikament għall-Unjoni Ewropea iżda għandha riperkussjonijiet internazzjonali u hija problema globali; billi diġà jeżistu kunflitti internazzjonali dwar l-ilma u hemm perikolu dejjem jikber li dawn jiżdiedu fil-frekwenza,

billi l-ilma huwa essenzjali għall-ħajja u huwa prodott komuni li m'għandux jiġi mminimizzat għal sempliċiment prodott bażiku; billi l-politika kollha dwar l-ilma għandha tkun immexxija mill-assigurazzjoni li kulħadd ikollu aċċess ġust għall-ilma, inklużi l-ġenerazzjonijiet futuri,

billi l-iskarsezza tal-ilma u n-nixfa jirrappreżentaw sfida maġġuri b'impatti soċjo-ekonomiċi u ambjentali relevanti fl-UE; billi l-impatt ekonomiku totali tan-nixfa fil-livell tal-UE fl-aħħar 30 sena hu stmat għal EUR 100 biljun,

billi l-iskarsezza tal-ilma u n-nixfa diġà jaffettwaw diversi partijiet tal-UE b'madwar għoxrin fil-mija tal-popolazzjoni tal-UE li tgħix f'pajjiżi li r-riżorsi ta" l-ilma tagħhom jgħaddu minn stress,

billi d-deżertifikazzjoni li qed taffettwa l-pajjiżi tal-komunità f'livelli differenti qed tfaqqar l-ambjent naturali u qed twassal għad-degradazzjoni tal-ħamrija u konsegwentament għat-telf tal-valur agrikolu tagħha,

billi l-iskarsezza tal-ilma u n-nixfa ma jinħassux bl-istess intensità fir-reġjuni kollha tal-UE, filwaqt li l-ikbar intensità tinħass fl-Istati Membri li qegħdin iktar lejn in-Nofsinhar,

billi hemm differenzi reġjonali sinifikanti fix-xejra li qed jieħdu l-problemi li qed jirriżultaw mill-iskarsezza ta" l-ilma u min-nixfa; billi l-aħjar mod hu li miżuri għall-iffaċċjar ta" dawn il-problemi jkunu bbażati fuq approċċ reġjonali,

billi l-iskarsezza ta" l-ilma u n-nixfa ġraw bi frekwenza u severità dejjem jiżdiedu matul l-aħħar 30 sena u billi l-bidla fil-klima possibilment taggrava s-sitwazzjoni, billi tikkontribwixxi għal żieda ta" avvenimenti idroloġiċi estremi fl-UE u barra l-UE, li probabilment jaffetwaw kemm il-kwalità kif ukoll il-kwantità tar-riżorsi ta" l-ilma,

billi t-tendenzi fl-użu ta" l-ilma mhumiex sostenibbli peress li l-UE qed tkompli taħli 20% mill-ilma tagħha minħabba l-ineffiċjenza,

billi n-nixfa intensa, flimkien ma' anqas xita, qed iżidu dejjem aktar il-periklu ta' nirien tal-foresti, kif deher ċar fin-nirien devastanti li riċentement ħakmu l-Ewropa tan-Nofsinhar,

billi ma teżisti ebda valutazzjoni komprensiva, teknika u xjentifikament solida dwar is-sitwazzjoni tal-kwantità tal-ilma fl-UE; billi d-data disponibbli fil-livell reġjonali u dwar il-varjazzjonijiet tal-istaġun hija limitata ħafna,

billi l-iskarsezza ta" l-ilma tista" tkun ir-riżultat ta" kawżi naturali, attivitajiet tal-bniedem jew tar-relazzjoni reċiproka bejn it-tnejn, kemm permezz ta" użu żejjed tal-provvista naturali jew permezz tad-degradazzjoni tal-kwalità ta" l-ilma; billi l-użu ħażin ta" l-ilma huwa wieħed mill-kawżi tad-deżertifikazzjoni;

billi t-turiżmu jżid aktar it-talba għall-ilma, partikolarment matul il-perjodu tas-sajf u fiz-zoni tal-kosta ta" l-Ewropa tan-Nofsinhar,

billi t-tqajjim tal-kuxjenza u l-provvista ta" informazzjoni tajba liċ-ċittadini fil-forom differenti, pereżempju permezz ta" kampanji ta" informazzjoni u edukazzjoni, hija ta" importanza elementari biex ikunu faċilitati bidliet fl-imġiba u fil-prattiki u biex titrawwem kultura li ma taħlix ilma u li l-ilma jintuża b'mod effiċjenti,

billi l-provvista pubblika ta" l-ilma huwa servizz pubbliku fundamentali marbut mas-saħħa pubblika li m'għandux jiġi ostakolat,

billi l-iskarsezza ta" l-ilma u l-perjodi ta" nixfa huma kwistjonijiet ambjentali kumplessi, u għaldaqstant għandhom ikunu regolati mill-qrib ma" kwistjonijiet ambjentali oħra u b'kunsiderazzjoni tagħhom;

billi l-agrikoltura, bħala settur produttiv, tbati ħafna mill-effetti tal-iskarsezza ta" l-ilma u tan-nixfa, waqt li fl-istess ħin għandha rwol importanti fil-ġestjoni sostenibbli tar-riżorsi tal-ilma disponibbli;

billi l-agrikoltura multifunzjonali fl-UE għandha rwol importanti fil-preservazzjoni tal-pajsaġġi, tal-bijodiversità u tal-ilma nadif u għalhekk għandha bżonn l-appoġġ finanzjarju għal ċerti miżuri kif ukoll għall-pariri xjentifiċi dwar il-ġestjoni tal-ilma,

billi l-iskarsezza tal-ilma u n-nixfa jirrappreżentaw fattur notevoli li jkompli jgħolli l-prezzijiet tal-materja prima agrikola; billi hu neċessarju li tkun garantita provvista stabbli tal-ikel,

billi kwantitajiet kbar ta' ilma huma meħtieġa fl-agrikoltura u, minħabba li din għaldaqstant tiddependi fuq il-provvista tal-ilma, l-agrikoltura trid tkun inkluża bħala parti responsabbli mis-sistemi reġjonali integrati ta' ġestjoni tal-ilma fejn għandu x'jaqsam l-użu bbilanċjat tal-ilma, it-twaqqif tal-ħela tal-ilma, l-adattament tal-pajsaġġ u l-ippjanar tal-uċuħ tar-raba, kif ukoll il-ħarsien tal-ilma mit-tniġġis,

billi n-nixfa tiffavorixxi wkoll il-proliferazzjoni ta' ċerti pesti fitosanitarji, u b'hekk tipprovoka tnaqqis notevoli fil-ħsad,

billi r-Raba' Rapport tal-Kummissjoni dwar il-Koeżjoni Ekonomika u Soċjali ( COM(2007)0273 ) jidentifika li l-bidla fil-klima, b'mod partikolari n-nixfa u l-iskarsezza tal-ilma, hi waħda mill-isfidi l-ġodda b'implikazzjonijiet territorjali kbar li trid tiġi trattata mill-politika ta" koeżjoni, u li sa llum din il-problema affettwat lil 11% tal-popolazzjoni u 17% tat-territorju ta" l-Unjoni Ewropea,

Jilqa" b'sodissfazzjon il-Komunikazzjoni u jappoġġa l-ewwel sensiela proposta ta" għażliet dwar il-politika, imma jiddispjaċih li l-kamp ta" applikazzjoni tagħha huwa limitat għal-livell ta" l-UE u ta" l-Istati Membri biss; ifakkar li l-iskarsezza ta" l-ilma u n-nixfa huma problemi b'dimensjoni internazzjonali u li għandha tittieħed azzjoni b'mod li jirrifletti dan;

Jenfasizza li n-natura transreġjonali u transkonfinali tal-baċiri tax-xmajjar jista" jkollha impatt transkonfinali fuq ir-reġjuni tan-naħa ta" fuq u t'isfel tax-xmajjar, u li għaldaqstant huwa indispensabbli għall-Istati Membri u l-awtoritajiet reġjonali u lokali li jikkooperaw fil-kwistjoni ta" l-iskarsezza ta" l-ilma u tan-nixfa, filwaqt li jkun żgurat użu sostenibbli u tajjeb tar-riżorsi ta" l-ilma; iqis li l-ispeċifiċità ta" l-iskarsezza ta" l-ilma u l-perjodi ta" nixfa tirrikjedi azzjoni kkoordinata fil-livell ta" UE u ta" l-Istati Membri, kif ukoll fil-livell tal-gvernijiet reġjonali u lokali;

Jiddispjaċih li l-Komunikazzjoni tillimita ruħha għall-promozzjoni ta" objettivi ġenerali, billi tipproponi numru limitat biss ta" miżuri preċiżi u ebda skadenza konkreta għall-implimentazzjoni tagħhom f'reġjuni mminaċċati mill-iskarsezza ta" l-ilma u min-nixfa; jiddispjaċih li m'hemmx miri realistiċi u limiti ta' żmien biex dawn jintlaħqu, kif ukoll li m'hemmx enfasi fuq il-bżonn ta" kooperazzjoni mill-qrib mal-awtoritajiet nazzjonali, reġjonali u lokali; jitlob lill-Kummissjoni sabiex tippreżenta programm kontinwu, b'mod partikolari rapport dwar il-progress fl-2009 u r-reviżjoni u l-iżvilupp ta" l-istrateġija tal-Unjoni Ewropea;

Jenfasizza l-importanza tar-reġjuni bħala forza ta" tmexxija wara l-innovazzjoni teknoloġika fil-qasam ta" l-ilma, meta jkun ikkunsidrat li l-effiċjenza ta" l-ilma hi fattur importanti għall-kompetittività; iħeġġeġ, għalhekk, lill-awtoritajiet reġjonali biex jikkunsidraw il-kooperazzjoni interreġjonali fil-livell nazzjonali u fil-livell internazzjonali, l-iskambju ta" l-informazzjoni u s-sħubiji strateġiċi bl-għan li tiġi organizzata ġestjoni reġjonali ta" l-ilma effiċjenti;

Jistieden lill-awtoritajiet reġjonali u lokali sabiex japprofittaw ruħhom mill-opportunitajiet kbar offruti mill-Fondi Strutturali u jinvestu fit-titjib jew it-tiġdid ta" l-infrastruttura u t-teknoloġija eżistenti, b'mod partikulari f'reġjuni fejn ir-riżorsi ta" l-ilma jinħlew minħabba t-tnixxija fil-pajpijiet ta" l-ilma, inklużi, b'mod speċifiku, teknoloġiji nodfa li jiffaċilitaw l-użu effiċjenti ta" l-ilma u jistgħu jiġu marbuta ma" l-immaniġġjar integrat tar-riżorsi ta" l-ilma (IRM), b'mod partikulari sabiex jindirizzaw l-isfida ta" l-effiċjenża fir-rigward ta" l-ilma (mil-lat ta" ffrankar u mil-lat ta" użu mill-ġdid) fis-setturi industrijali u tal-biedja kif ukoll min-naħa tal-konsumaturi domestiċi, inkluż fil-ġżejjer u fl-ibgħad reġjuni;

Jinsisti, f'dan ir-rigward, li l-allokazzjoni tal-fondi infrastrutturali għandha tkun orjentata lejn it-titjib tal-immaniġġjar tal-kwalità tal-ilma u konformi mal-ħtiġijiet eżistenti;

Ifakkar li għandu jkun preferut l-approċċ min-naħa tat-talba fl-immaniġġjar tar-riżorsi ta" l-ilma; hu tal-opinjoni, madankollu, li l-UE għandha tadotta approċċ olitisku meta timmaniġġja r-riżorsi ta" l-ilma, li jgħaqqad flimkien miżuri ta" mmaniġġjar tat-talba, miżuri li jtejbu r-riżorsi eżistenti fi ħdan iċ-ċiklu tal-ilma, u miżuri li joħolqu riżorsi ġodda, u li l-approċċ hemm bżonn li jintegra l-kunsiderazzjonijiet ambjentali, soċjali u ekonomiċi;

Jinnota li l-miżuri min-naħa tal-provvista għandhom wkoll jitqiesu, bil-għan li tinkiseb l-aktar soluzzjoni li tkun ekonomikament u ambjentalment effiċjenti, filwaqt li l-bilanċ bejn il-provvista u t-talba jiġi ottimizzat, u filwaqt li jiġi żgurat li jkun hemm provvista pubblika kontinwa ta" ilma inkluż waqt kundizzjonijiet ta" nixfa, b'konformità mal-prinċipju ta" żvilupp sostenibbli; huwa tal-fehma li għandha titħeġġeġ azzjoni sabiex tiġi stabbilita ġerarkija effettiva tal-użu tal-ilma, u li l-bini ta' rotot sabiex l-ilma jiġi ttrasportat fuq distanzi kbar m'għandhiex tkun soluzzjoni għall-problema ta" l-iskarsezza ta" l-ilma; jisħaq, madankollu, fuq l-importanza li miżuri min-naħa tal-provvista jista" jkollhom għar-reġjuni l-aktar affettwati mill-iskarsezza ta" l-ilma u min-nixfa, li jistgħu jieħdu forma ta" possibilitajiet tradizzjonali, bħall-bini ta" infrastruttura li tirregola minn fejn jgħaddi l-ilma, jew soluzzjonijiet alternattivi u innovattivi bħall-użu mill-ġdid sostenibbli ta" ilma għar-rimi jew id-desalinazzjoni;

Jenfasizza l-kontribut tal-popolazzjoni agrikola Ewropea fil-ġlieda kontra l-erożjoni tal-ħamrija u d-deżertifikazzjoni u jitlob li jkun rikonoxxut l-irwol kruċjali tal-produtturi Ewropej fl-ippreservar tal-veġetazzjoni f'reġjuni milquta minn nixfa persistenti jew mhedda mir-ramel li jinġarr mir-riħ; jenfasizza l-benefiċċji speċifiċi ta' uċuħ tar-raba' permanenti, tal-ġonna tas-siġar tal-frott u tal-għelieqi tad-dwieli, tal-mergħat u tal-foresti għall-ġbir tal-ilma;

Jenfasizza l-importanza tal-kwistjoni tal-ġestjoni tal-ilma f'zoni muntanjużi u jistieden lill-Kummissjoni biex tinkoraġġixxi lill-awtoritajiet lokali u reġjonali biex jiżviluppaw sens ta' solidarjetà bejn l-utenti fiz-zoni ta' fuq u dawk fiz-zoni t'isfel;

Ifakkar fir-rabta bejn il-bidla fil-klima, l-iskarsezza ta" l-ilma u n-nixfa u l-kura territorjali integrata mmirata lejn il-manteniment u l-preservazzjoni tar-riżorsi lokali ta" l-ilma u hu mħasseb ħafna dwar l-impatt li possibilment ikun hemm fuq is-saħħa pubblika; jitlob li jitqies l-impatt fuq ir-riżorsi ta" l-ilma meta jiġu mfassla l-politiki għall-ġlieda kontra l-bidla fil-klima; jitlob li jsir studju fil-fond dwar ir-relazzjoni reċiproka bejn l-iżvilupp tal-bijofjuwils u d-disponibilità tar-riżorsi ta" l-ilma; jitlob, bl-istess mod, li ssir evalwazzjoni speċifika ta" l-installazzjonijiet b'konsum għoli ta" l-ilma; jisħaq fuq il-bżonn li l-kwistjoni ta" l-ilma tkun integrata sistematikament fl-oqsma kollha tal-politiki u li jinħoloq approċċ tassew integrat meta din tkun indirizzata, inklużi l-istrumenti finanzjarji u legali kollha tal-UE; jissottolinja li l-livelli politiċi kollha (nazzjonali, reġjonali u lokali) għandhom ikunu involuti fil-proċess;

Jemmen li għandha tiġi stabbilità rabta bejn l-iskarsezza ta" l-ilma u n-nixfa u l-bidla fil-klima u l-istrateġiji speċifiċi għalihom, filwaqt li wieħed għandu jżomm f'moħħu li t-tħassib fir-rigward ta" l-adattament għall-bidla fil-klima għandu jiġi integrat bħala prijorità fl-implimentazzjoni tad-Direttiva Qafas dwar l-Ilma;

Iħeġġeġ lill-Kummissjoni u lill-Istati Membri sabiex jirrikonoxxu li d-deforestazzjoni u l-iżvilupp urban bla rażan qed iwasslu għal żieda fl-iskarsezza ta" l-ilma; jistieden lill-Istati Membri u lill-awtoritajiet ikkonċernati biex iqisu kwistjonijiet marbuta mal-ilma fl-ippjanar tal-użu tal-art, l-aktar f'dak li jikkonċerna l-iżvilupp tal-attivitajiet ekonomiċi f'baċiri ta' xmajjar sensittivi, inkluż fil-gżejjer u fl-ibgħad reġjuni; jenfasizza li kwalunkwe provvista ta" ilma, independentement mill-iskop tal-konsum tagħha, trid tkun konformi mal-prinċipju ta" tariffi ġusti għall-ilma, u b'hekk tinkoraġġixxi lill-kumpanniji b'mod speċjali sabiex jużaw l-ilma b'mod aktar effiċjenti;

Jenfasizza li r-reviżjoni tal-prijoritajiet tal-baġit tal-Komunità għandha tagħti prijorità aktar għolja lill-miżuri ambjentali u, b'mod partikulari, lill-politiki mfassla biex jikkumbattu l-effetti tal-bidla fil-klima, li jinkludu n-nixfa u l-iskarsezza tal-ilma, waqt li tiżgura li jkunu disponibbli r-riżorsi addizzjonali meħtieġa;

Jitlob lill-Kummissjoni biex tikkunsidra r-rabta intersettorjali bejn l-impatt soċjali u dak ekonomiku tal-bidla fil-klima fuq l-użu tal-art u l-ispejjeż tal-enerġija assoċjati mal-bidla fil-klima; iħeġġeġ lill-UE sabiex twettaq l-evalwazzjonijiet kollha dwar l-effiċjenza ta" l-ilma billi tuża indikaturi oġġettivi u ekonomiċi;

Jagħraf li l-iskarsezza ta" l-ilma u l-perjodi ta" nixfa għandhom effetti diretti fuq il-koeżjoni ekonomika, soċjali u territorjali; isostni li dan għandu jitqies b'mod adegwat fl-iżvilupp tal-politika ġejjiena tal-koeżjoni, u li l-miżuri kollha baġitarji u l-istrumenti oħra meħtieġa għandhom isiru disponibbli għal dan l-għan;

Jiġbed l-attenzjoni fuq il-fatt li s-sitwazzjoni ekonomika, il-kompetittività u l-opportunitajiet ta" l-iżvilupp ta" reġjun huma ddeterminati mill-kwistjonijiet ambjentali kumplessi msemmija fil-komunikazzjoni hawn fuq;

Jirrikonoxxi l-importanza tad-Direttiva Qafas dwar l-Ilma bħala qafas biex jinkiseb "status tajjeb" għall-ilmijiet Ewropej kollha, biex jiġu promossi l-kooperazzjoni interreġjonali, l-użu sostenibbli tal-ilma u l-ħarsien tar-riżorsi disponibbli tal-ilma filwaqt li jingħata kontribut biex jittaffu l-effetti tal-għargħar u tan-nixfa, u jitlob lill-Kummissjoni u lill-Istati Membri kollha biex jimplimentaw bis-sħiħ id-dispożizzjonijiet tagħha u biex jiġi żgurat li miżuri dwar l-iskarsezza ta" l-ilma u n-nixfa ma jkollhom ebda effett negattiv fuq l-objettivi għall-kwalità ta" l-ilma;

Jisħaq dwar il-ħtieġa li tiġi ċċarata d-definizzjoni ta" "nixfa fit-tul" (fil-kuntest tad-Direttiva Qafas dwar l-Ilma) u l-implikazzjonijiet tagħha għall-kisba ta" l-objettivi ambjentali tad-Direttiva Qafas dwar l-Ilma f'perjodi ta" nixfa u wara perjodi bħal dawn; jirrimarka li l-iskarsezza tal-ilma u n-nixfa huma relatati imma differenti, u għalihom għandhom jiġu adottati strateġiji differenzjati;

Jisħaq li hemm rabta mill-qrib bejn in-nixfa, it-telf tal-ħamrija, id-deżertifikazzjoni u n-nirien tal-foresti;

Hu tal-fehma li l-pjan ta" mmaniġġjar tal-baċir tax-xmara skont d-Direttiva Qafas dwar l-Ilma għandu jintegra wkoll l-immaniġġjar tan-nixfa u ta" diżastri idrometeoroloġiċi oħra u jistabbilixxi mmaniġġjar tal-kriżi mfassal għall-bżonnijiet konkreti tal-baċiri tax-xmajjar li jkunu mminaċċati mill-iskarsezza tal-ilma u min-nixfa, inklużi kooperazzjoni transkonfinali, parteċipazzjoni pubblika u sistemi ta" twissija bikrija f'livelli differenti, jiġifieri dak Ewropew, nazzjonali, reġjonali u dak lokali; jenfassizza l-ħtieġa li jiġi evitat il-ħolqien ta" ostakoli għar-rotot naturali tax-xmajjar fi sforz sabiex l-għargħar jonqos, u jħeġġeġ evalwazzjoni ta" l-impatt aktar estensiva fir-rigward ta" l-issiġillar tar-rotot naturali tal-fluss ta" l-ilma;

Jenfasizza l-irwol tal-foresti fiċ-ċiklu ta" l-ilma u l-importanza ta" taħlita bbilanċjata ta" foresti, mergħat u art agrikola għall-immaniġġjar sostenibbli ta" l-ilma; jenfasizza, b'mod partikolari, l-irwol tal-ħamrija b'kontenut organiku għoli u l-adattazzjoni taċ-ċiklu ta" l-uċuħ tar-raba"; iwissi li l-konsum dejjem jiżdied ta" l-art huwa theddida għall-agrikoltura, is-sikurezza ta" l-ikel u l-immaniġġjar sostenibbli ta" l-ilma;

Jirrimarka li d-deżertifikazzjoni hija marbuta mill-qrib ma" l-ekonomija tal-foresti; iħeġġeġ li l-afforestazzjoni tintuża aktar sabiex il-fluss ta" l-ilma fil-wiċċ u taħt l-art jitrażżan u jittaffa u sabiex jonqsu d-degradazzjoni u t-telf tal-ħamrija;

Jirrakkomanda li l-mekkaniżmu Komunitarju għall-protezzjoni ċivili tagħmel provvedimenti għal interventi f'sitwazzjonijiet ta" kriżi li jirriżultaw minn nixfa qawwija;

Jenfasizza l-importanza li terġa" ssir evalwazzjoni tal-kwantitajiet disponibbli ta" l-ilma ta" taħt l-art fl-UE kollha u tar-regoli li jmexxu l-użu tiegħu, bl-għan ewlieni li jiġi żgurat l-użu razzjonali tar-riżorsi ta" l-ilma ta" taħt l-art skont il-ħtieġa tal-pajjiż individwali;

Jinnota li l-Komunikazzjoni ma tindirizzax il-problemi li jinħolqu f'diversi reġjuni minħabba li d-drenaġġ ma jiġix ippurifikat;

Jisħaq li m'għandhiex tintesa l-ħtieġa li jkunu protetti r-riżorsi ta" l-ilma ta" taħt l-art jekk dawn għandhom ikunu inklużi fl-immaniġġjar ġenerali tar-riżorsi ta" l-ilma;

Jitlob lill-Kunsill, lill-Istati Membri u lill-awtoritajiet reġjonali u lokali biex iqisu l-elementi ewlenin tal-komunikazzjoni dwar l-isfida tan-nuqqas tal-ilma u tan-nixfa fi ħdan setturi politiċi oħra, biex ikunu evitati effetti negattivi fil-qasam tal-ħarsien tar-riżorsi tal-ilma;

Jisħaq li l-esperjenza dinjija turi li d-devjazzjoni tax-xmajjar twassal għal ħsara irreparabbli fil-kundizzjonijiet ekoloġiċi u idromorfoloġiċi, u tista" tfisser li n-nies ikollhom jitilqu djarhom u li n-negozji jkollhom jirrilokaw, u b'hekk issir ħsara lill-koeżjoni soċjali u ekonomika; jistieden lill-Istati Membri sabiex jevitaw kwalunkwe deterjorazzjoni tal-baċiri tax-xmajjar tagħhom u sabiex jirrispettaw bis-sħiħ ir-rekwiżiti stipulati fl-Artikoli 1 u 4 tad-Direttiva ta" Qafas dwar l-Ilma, u jistieden lill-Kummissjoni sabiex l-iffinanzjar ta" l-UE tagħtih biss lil proġetti li jikkonformaw ma' dawk ir-rekwiżiti;

Iħeġġeġ lill-Kunsill biex mingħajr aktar dewmien jadotta deċiżjoni dwar il-proposta ta' Regolament li jistabbilixxi l-Fond ta' Solidarjetà tal-UE ( COM(2005)0108 ), biex titjieb id-definizzjoni tal-kriterji u tas-sitwazzjonijiet eliġibbli, inklużi sitwazzjonijiet ta' nixfa, u b'hekk ikun aktar possibbli li tittieħed azzjoni kontra d-diżastri naturali b'mod aktar effettiv, flessibbli u bil-ħeffa, meta jitqies li l-Parlament diġà adotta l-pożizzjoni tiegħu fit-18 ta" Mejju 2006 OJ C 297 E, 7.12.2006, p.331.

Jilqa" b'sodisfazzjon il-fatt li l-iffrankar tal-ilma hu l-ewwel prijorità tal-Kummissjoni bħala reazzjoni għall-iskarsezza u l-perjodi ta" nixfa; f'dan ir-rigward, iħeġġeġ lill-Kummissjoni sabiex tiżgura li l-użu tal-Fondi Strutturali ma jaħdimx kontra din il-prijorità, sabiex tinkorpora l-immaniġġjar ta" l-ilma bħala kriterju li l-proġetti jridu jissodisfaw, u sabiex jikseb evidenza ta" l-użu sħiħ mill-awtoritajiet lokali u reġjonali ta" l-iffrankar ta" l-ilma u tal-konformità tagħhom mar-rekwiżiti tad-Direttiva ta" Qafas dwar l-Ilma, qabel ma jingħataw finanzjament mill-Fondi Strutturali;

Iqis li fejn mogħdija tal-ilma tgħaddi minn iktar minn Stat Membru wieħed, hu meħtieġ li tiddaħħal il-kooperazzjoni interreġjonali u transnazzjonali għall-ġestjoni integrata tal-mogħdijiet tal-ilma, b'mod partikolari b'rabta mal-agrikoltura;

Ifakkar li kważi 20% ta" l-ilma fl-UE qed jintilef minħabba l-ineffiċjenza ta" l-ilma u jisħaq fuq il-bżonn għal investimenti maġġuri sabiex jittejbu l-progress tekniku fis-setturi ekonomiċi kollha (b'attenzjoni speċjali fuq l-iżjed użi intensivi ta" l-ilma u s-setturi fejn il-potenzjal ta" l-iffrankar ta" l-ilma huwa l-iżjed sinifikanti); jinnota li l-immaniġġjar ħażin tal-ilma hija problema li taffettwa l-iskarsezza ta" l-ilma, u li jista" jkollu iżjed impatti negattivi fiż-żminijiet tan-nixfa għad li ma jikkawżahiex, għax in-nixfa hija fenomenu naturali;

Jipproponi lill-Kummissjoni – peress li l-problema ta" l-iskarsezza ta" l-ilma u tal-perjodi ta" nixfa hija marbuta mill-qrib mal-kwistjonijiet kumplessi ta" l-użu ħali ta" l-ilma – li l-kriterju tal-użu ekonomiku tal-ilma għandu jiġi inkorporat mas-sistema ta' kundizzjonijiet għall-għotja ta' sussidji minn-fondi tal-UE;

Iħeġġeġ lill-UE biex tappoġġja t-teknoloġija, l-iskambji tal-aħjar prattiki u l-innovazzjoni li jużaw inqas ilma u enerġija u li jkunu mmirati biex itejbu l-effiċjenza fl-użu tal-ilma;

Jistieden lill-Kummissjoni - waqt li jżomm f'moħħu li t-telf ikkawżat mill-provvista tan-netwerk tat-tnixxijiet ta" l-ilma pubbliku f'ċentri urbani jista" jaqbeż il-50% - biex tikkunsidra l-possibilità li tippromwovi netwerk ta' bliet biex jinkoraġġixxu l-użu sostenibbli tal-ilma bil-għan li jiskambjaw prattiki tajbin bħall-użu mill-ġdid, l-iffrankar u l-effiċjenza mtejba fl-ilma u biex jaħdmu flimkien f'proġetti pilota ta' dimostrazzjoni; jistieden, bl-istess mod, lill-awtoritajiet lokali biex itejbu n-netwerks tal-provvista għad-distribuzzjoni ta" l-ilma li m'għadhomx jintużaw;

Jisħaq li 40% ta" l-ilma użut fl-UE jista" ma jinħeliex; jitlob li jittieħdu miżuri u inċentivi finanzjarji konkreti biex ikun promoss użu iktar effiċjenti u sostenibbli tal-ilma; jistieden, bl-istess mod, li jkun hemm installazzjoni estensiva ta' tagħmir ta" kejl li jkejjel il-konsum ta" l-ilma sabiex jitħeġġeġ l-iffrankar, l-użu mill-ġdid u l-użu effiċjenti u razzjonali ta" l-ilma; jinkoraġġixxi lill-Istati Membri l-iżjed milquta biex jużaw parti mill-fondi strutturali tagħhom għal proġetti li jtejbu l-użu tal-ilma u l-iffrankar tal-ilma; jinkoraġġixxi lill-awtoritajiet tal-baċir tax-xmara biex jagħmlu analiżi ta" l-ispiża f'relazzjoni mal-benefiċċju għal miżuri ta" mmaniġġjar alternattiv ta" l-ilma fis-setturi kollha;

Jenfasizza l-ħtieġa li jiġi missielet l-ħela ta" l-ilma u li jiġu bbilanċjati l-użi ta" l-ilma, b'mod partikulari permezz tal-użu mill-ġdid, filwaqt li jżomm f'moħħu l-valuri diversi li għandu: bijoloġiċi, soċjali, ambjentali, simboliċi, kulturali u f'termini tal-pajsaġġi u t-turiżmu;

Ifakkar li l-Artikolu 9(1) tad-Direttiva Qafas dwar l-Ilma jistipula li "L-Istati Membri jridu jikkunsidraw il-prinċipju ta' rkuprar tal-ispejjeż tas-servizzi tal-ilma (…) bi qbil partikolarment mal-prinċipju ta' min iniġġes iħallas" u għandhom jiżguraw li, sas-sena 2010, "l-politika tal-apprezzament tal-ilma tipprovdi inċentivi adegwati għall-utenti biex jużaw ir-riżorsi tal-ilma effiċjentement (…) [u] kontribut adegwat għall-użi differenti tal-ilma (…) għall-irkupru tal-ispiża tas-servizzi tal-ilma";

Iqis li, filwaqt li l-politiki ta" l-immaniġġjar ta" l-ilma għandhom ikunu bbażati fuq il-prinċipju ta" min iniġġes iħallas, dawn għandhom ikunu akkumpanjati wkoll b'miżuri li jwaqqfu t-telf sinifikanti li jirriżulta minn apparat difettuż u minn sistemi agrarji u wċuħ tar-raba" mhux adegwati;

Jisħaq li jista' jinkiseb ħafna progress lejn użu iktar effiċjenti ta" l-ilma fis-settur agrikolu f'xi pajjiżi; jispera li l-kontroll tas-saħħa tal-Politika Agrikola Komuni se jikkkunsidra din il-problema u se jipproponi azzjonijiet konkreti li jippromwovu użu iktar sostenibbli ta" l-ilma permezz ta" inċentivi biex jiġu mobilizzati l-aħjar prattiki u teknoloġiji disponibbli, b'mod partikolari l-appoġġ għall-iżvilupp rurali, permezz tal-konformità reċiproka, l-applikazzjoni tal-prinċipju ta" min iniġġes iħallas u tal-prinċipju ta" min juża jħallas, u l-Programmi għall-Iżvilupp Rurali; iqis li l-Unjoni Ewropea għandha tappoġġja miżuri biex jittejjeb l-immaniġjar tal-ilma fl-agrikoltura, billi tippromwovi l-immodernizzar tas-sistemi tal-irrigazzjoni ħalli jitnaqqas il-konsum tal-ilma u billi ssaħħaħ ir-riċerka f'dan il-qasam;

Jenfasizza l-irwol li għandhom il-programmi ambjentali fil-qafas tat-tieni pilastru tal-Politika Agrikola Komuni fl-istabbiliment ta' inċentivi għall-prattiki agrikoli li jħarsu s-sostenibilità u l-purezza tar-riżorsi tal-ilma;

Jenfasizza l-fatt li l-produzzjoni tal-bijofjuwil se żżid it-talba għal kwantitajiet kbar ta" ilma, u jisħaq fuq il-ħtieġa li ssir sorveljanza mill-qrib fuq l-impatt ta" l-użu tal-bijofjuwils u li ssir reviżjoni regolari tal-politiki ta" l-Unjoni Ewropea u nazzjonali dwar il-bijofjuwils;

Josserva li l-utenti ewlenin ta" l-ilma (bħall-impjanti ta" l-enerġija) ma jikkonsmawx l-ilma iżda jirillaxaw l-ilma fiċ-ċiklu ta" l-ilma wara li jkunu użawh fil-proċessi tagħhom; jenfasizza li meta jagħmlu dan ikollhom effett qawwi fuq id-disponibilità tal-ilma tal-wiċċ, fuq is-sistemi ekoloġiċi u fuq is-saħħa pubblika minħabba li jżidu t-temperatura ta" l-ilma; jenfasizza l-ħtieġa li jitqiesu dawn l-effetti;

Ifakkar li l-konsumaturi għandhom rwol maġġuri jekk irridu niksbu użu sostenibbli tar-riżorsi tal-ilma fl-UE, u għalhekk jitlob lill-UE biex tnedi kampanja pubblika ta" informazzjoni u ta" edukazzjoni biex tqajjem iktar il-kuxjenza tan-nies dwar il-kwistjoni ta" l-ilma u tħeġġiġhom biex jieħdu azzjonijiet konkreti;

Jirrimarka lill-Kummissjoni li bit-tfassil ta" politika effiċjenti tal-prezzijiet tal-ilma li turi l-valur reali ta" l-ilma, din tista" tinkoraġixxi lill-konsumaturi biex ikunu aktar ekonomiċi fl-użu tagħhom ta" l-ilma;

Jenfasizza l-irwol ewlieni ta" l-awtoritajiet reġjonali u lokali u ta" l-organizzazzjonijiet tas-soċjetà ċivili fil-kampanji tat-tqajjim ta" kuxjenza u fl-organizzazzjoni ta" attivitajiet edukattivi;

Jistieden lill-Kummissjoni u lir-reġjuni u l-bliet ta" l-Istati Membri sabiex iħeġġu l-iżvilupp ta" kultura ta" ffrankar ta" l-ilma fl-UE billi jippromwovu l-ġbir tal-ilma tax-xita u billi jnedu kampanji sabiex iqajmu l-kuxjenza pubblika dwar l-iffrankar tal-ilma, pereżempju permezz ta' programmi edukattivi xierqa; jistieden lill-Kummissjoni sabiex tħeġġeġ l-iskambju tal-prattiki tajba fost ir-reġjuni, il-bliet u l-organizzazzjonijiet tas-soċjetà ċivili, filwaqt li jiffukaw fuq miżuri għall-iffrankar ta" l-ilma (inkluża l-purifikazzjoni ta" l-ilma tax-xita u tad-drenaġġ), għat-titjib fl-effiċjenza ta" l-ilma u għall-immaniġġjar tar-riskju ta" perjodi ta" nixfa;

Iqis li hu meħtieġ li jkunu promossi kampanji ta' informazzjoni, kuxjenza u taħriġ għall-produtturi sabiex jingħata kontribut attiv għall-ġestjoni sostenibbli tar-riżorsi tal-ilma;

Hu tal-fehma li sistema ta" ttikkettar għall-konsum ta" l-ilma tal-prodotti, li diġà teżisti għall-effiċjenza enerġetika, tkun għodda adegwata biex jinkiseb konsum ta" l-ima li jkun iżjed sostenibbli, iżda jisħaq li;

sistema bħal din għandha tkun volontarja, u

għandhom jitqiesu t-tikketti u l-iskemi ta" ttikkettar eżistenti biex jiġi evitat li l-konsumaturi jitħawdu minħabba volumi kbar ta" informazzjoni;

Iħeġġeġ biex il-kriterji tar-rendiment ta" l-ilma għandhom, fejn ikun possibbli, isiru parti mill-istandards tal-kostruzzjoni tal-bini;

Iħeġġeġ lill-parteċipanti kollha biex jiżviluppaw skema volontarja għat-tikkettar ta" mmaniġġjar sostenibbli ta" l-ilma u biex ifasslu programmi volontarji ta" ffrankar ta" l-ilma fid-diversi setturi ekonomiċi (pereżempju l-agrikoltura, it-turiżmu, il-manifattura);

Huwa tal-fehma li l-ilma jrid jibqa' meqjus bħala wieħed mill-beni pubbliċi u bħala element fundamentali tas-sovranità ta' pajjiż li għandu jkun aċċessibbli għal kulħadd bi prezzijiet 'soċjali u ambjentali' ġusti, b'kunsiderazzjoni partikulari tas-sitwazzjoni speċifika ta' kull pajjiż u tad-diversi sistemi agrikoli li jeżistu, kif ukoll għall-irwol soċjali tal-agrikoltura;

Jitlob lill-Kummissjoni biex tikkunsidra li fl-2009 tiffinanzja proġett pilota maħsub biex ikopri r-riċerka, is-sorveljanza u l-immoniterjar għall-iżvilupp ta" attivitajiet ta" prevenzjoni biex titwaqqaf id-deżertifikazzjoni u l-formazzjoni 'steppe' fl-Ewropa biex b'hekk ikunu evitati l-erożjoni, id-deflazzjoni, it-telf agrikolu u tal-bijodiversità, jiżdiedu l-ħarsien u l-fertilità tal-ħamrija u l-kapaċità tal-ħamrija li żżomm l-ilma kif ukoll l-abilità tagħha li trażżan il-faħam; jerġa" jtenni l-importanza li tiġi stabbilita data affidabbli u trasparenti sabiex il-politika tkun tista" tkun tabilħaqq effettiva;

Jilqa" t-twaqqif ta" l-Osservatorju Ewropew tan-Nixfa u tas-sistemi ta" twissija bikrija; jenfasizza l-importanza ta" diskussjoni estensiva dwar l-objettivi bażiċi, il-baġit u l-organizzazzjoni tagħhom;

Jistieden lill-Kummissjoni sabiex tippromwovi l-bidu ta" l-operat ta" l-Osservatorju Ewropew tan-Nixfa fil-qafas tal-Aġenzija Ewropea għall-Ambjent u jenfasizza li dan għandu jaħdem sabiex jikkomplementa d-data nazzjonali b'tagħrif reġjonali u lokali standard dwar ix-xita u l-konsum skont l-istaġuni u skont is-setturi sabiex jissaħħaħ it-teħid ta" deċiżjonijiet sod u strateġiku;

Jenfasizza l-importanza ta' ħamrija li jkun fiha ħafna materjal organiku, sistema adattata ta' rotazzjoni tal-uċuħ tar-raba' u taħlita bbilanċjata ta' foresti, mergħat u art tar-raba' għall-ġestjoni sostenibbli tal-ilma; iwissi li l-konsum dejjem akbar tal-art jikkostitwixxi theddida għall-agrikoltura, għas-sigurtà tal-provvista tal-ikel u għall-ġestjoni sostenibbli tal-ilma;

Jistieden lill-Kummissjoni biex tappoġġa lill-Istati Membri biex jerġgħu jkabbru msaġar f'zoni affettwati minn nixfiet ċikliċi u nirien fuq bażi ta' rispett għall-bijoklima u l-karatteristiċi ekoloġiċi tagħhom, u jittama li r-riabilitazzjoni tal-pajsaġġ rurali u urban tkun ittrattata bħala kwistjoni ta' importanza partikolari, b'kunsiderazzjoni xierqa għall-karatteristiċi lokali speċifiċi;

Huwa tal-fehma li l-iskarsezza tal-ilma u n-nixfiet ċikliċi aċċentwaw il-flaġell tan-nirien u tal-gravità tagħhom, żiedu l-fraġilità u r-riskju tal-qirda ta' ħafna speċi li huma karatteristiċi tal-foresti fil-pajjiżi tan-Nofsinhar tal-Ewropa, li għalihom il-foresti jirrappreżentaw, f'ħafna każi, ir-riżors naturali ewlieni;

Jenfasizza li l-ippjanar għall-mudell agrikolu Ewropew għandu jqis il-perikli ambjentali l-aktar frekwenti u gravi kif ukoll l-iskarsezza tal-ilma u n-nixfa u li, f'dak il-kuntest, mekkaniżmu effettiv tal-immaniġġjar ta' kriżijiet għandu jikkostitwixxi element fundamentali tal-Politika Agrikola Komuni;

Huwa tal-fehma li l-valur ambjentali tal-foresti u l-produzzjoni agrikola jrid ikun evalwat mill-ġdid f'kuntest tal-bidla fil-klima fejn huwa assolutament vitali li jkun hemm bilanċ bejn iż-żieda fl-emissjonijiet ta' gass b'effett ta' serra u ż-żieda fil-kopertura forestali li l-kontribut tagħha bħala ħażna ta' karbonju jrid jitqies fil-politiki kollha dwar it-tnaqqis tal-emissjonijiet tal-gass b'effett ta' serra;

Jappoġġja l-impenn tal-Kummissjoni li tibqa' tenfasizza l-isfida tal-iskarsezza tal-ilma u tan-nixfa f'livell internazzjonali, b'mod partikolari permezz tal-Konvenzjoni tan-Nazzjonijiet Uniti għall-Ġlieda kontra d-Diżertifikazzjoni u l-Konvenzjoni ta' Qafas tan-Nazzjonijiet Uniti dwar il-Bidla fil-Klima;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni u lill-gvernjijet u l-parlamenti tal-Istati Membri.


Il-Governanza tal-Artiku

B6-0523 , 0526 u 0528/2008

Riżoluzzjoni tal-Parlament Ewropew tad-9 ta' Ottubru 2008 dwar il-Governanza tal-Artiku

Il-Parlament Ewropew

wara li kkunsidra s-Sena Polari Internazzjonali (Marzu 2007 - Marzu 2009),

wara li kkunsidra t-Tmien Konferenza tal-Membri Parlamentari tal-Artiku li saret f'Fairbanks, fl-Alaska mit-12 sal-14 ta' Awwissu 2008,

wara li kkunsidra l-Komunikazzjoni tal-Kummissjoni dwar il-politika tal-Artiku li hi mistennija fil-ħarifa tal-2008,

wara li kkunsidra r-riżoluzzjonijiet preċedenti tiegħu dwar id-Dimensjoni tat-Tramuntana tas-16 ta' Jannar 2003 ĠU C 38 E, 12.2.2004, p.283.

, tas-17 ta' Novembru 2003 ĠU C 87 E, 7.4.2004, p.411.

, tas-16 ta' Novembru 2005 ĠU C 280 E, 18.11.2006, p.73.

u tas-16 ta' Novembru 2006 ĠU C 314 E, 21.12.2006, p.258.

wara li kkunsidra l-konklużjonijiet tar-rapport dwar l-Evalwazzjoni tal-Impatt fuq il-Klima tal-Artiku,

wara li kkunsidra l-Artikolu 108 (5) tar-Regoli ta' Proċedura tiegħu,

billi l-Kummissjoni ippubblikat Komunikazzjoni fl-10 ta' Ottubru 2007 bl-isem "Politika Marittima Integrata għall-Unjoni Ewropea" (il-

billi fl-14 ta' Marzu 2008 ir-Rappreżentant Għoli u l-Kummissjoni ippreżentaw dokument ta' politika lill-Kunsill Ewropew, bl-isem "Il-Bidla fil-Klima u s-Sigurtà Internazzjonali",

billi l-importanza ġeopolitika u strateġika tar-reġjun tal-Artiku qiegħda tikber, kif ġie ssimbolizzat bit-tqegħid ta' bandiera Russa f'qiegħ il-baħar 'l isfel mill-Pol tat-Tramuntana f'Awwissu 2007,

billi l-Konvenzjoni tan-Nazzjonijiet Uniti dwar il-Liġi Marittima (UNCLOS) għadha ma ġietx ratifikata mis-Senat tal-Istati Uniti u li ma kinitx mfassla b'kunsiderazzjoni speċifika għaċ-ċirkostanzi kurrenti tal-bidla fil-klima u l-konsegwenzi uniċi tas-silġ li qed idub fl-ibħra tal-Artiku,

billi l-konferenza reċenti tal-membri parlamentari tal-Artiku ġabet flimkien rappreżentanti eletti mill-Parlament Ewropew, il-Kanada, id-Danimarka, Greenland, l-Iżlanda, il-Finlandja, in-Norveġja, l-Iżvezja, ir-Russja u l-Istati Uniti sabiex jiġu diskussi l-kwistjonijiet ta' sikurezza marittima, kura tas-saħħa, ħarsien ambjentali u żvilupp sostenibbli,

billi r-reġjun tal-Artiku attwalment mhuwiex irregolat minn normi jew regolamenti multilaterali, mfassla b'mod speċifiku, peress li qatt ma kien mistenni li jsir mogħdija ta' ilma navigabbli jew zona ta' esplojtazzjoni kummerċjali,

billi t-traffiku marittimu fl-ilmijiet tal-Artiku kiber sewwa f'dawn l-aħħar snin minħabba li żdied l-interess fit-tħaffir 'il barra mill-kosta u minħabba li qegħdin jgħaddu aktar sikwit il-vapuri tal-

, kif ukoll minħabba l-prospetti li joffri l-Passaġġ tal-Majjistral,

billi r-reġjun tal-Artiku jista' jkun li fih madwar 20% tar-riżervi taż-żejt u l-gass li għadhom ma ġewx skoperti fid-dinja,

billi d-Dikjarazzjoni ta' Ilulissat ġiet adottata mill-"pajjiżi A5" (id-Danimarka, il-Kanada, in-Norveġja, ir-Russja u l-Istati Uniti) f'Mejju 2008,

bili l-Kummissjoni pparteċipat b'mod sħiħ fil-konferenza dwar 'L-Artiku: il-Preokkupazzjoni Komuni Tagħna', organizzata mill-Kunsill Nordiku tal-Ministri f'Ilulissat (Greenland) fid-9 u fl-10 ta' Settembru 2008, u billi l-Parlament kkunsidra l-konklużjonijiet taċ-Chairperson fir-rigward tal-konferenza,

billi l-konferenza msemmija hawn fuq iffukat ukoll fuq il-bidla fil-klima fir-reġjun, l-effetti tagħha fuq il-popolazzjonijiet indiġeni u l-possibilità li wieħed jadatta għaliha,

billi r-rata tat-tisħin globali fir-reġjun tal-Artiku hija ħafna ogħla mill-bqija tad-dinja, b'żieda ta' 2° C fl-aħħar mitt sena meta mqabbla mal-medja ta' 0,6% fil-bqija tad-dinja,

billi l-bidliet fil-kundizzjonijiet klimatiċi fiz-zona tal-Artiku huma diġà tali li l-poplu Inuit pereżempju m'għadux jista' jikkaċċja fil-manjiera tradizzjonali, peress li s-silġ huwa rqiq wisq biex jiflaħ is-slitti tagħhom, filwaqt li annimali selvaġġi bħall-ors polari, il-

u l-volpi huma fil-periklu li jaraw il-parti l-kbira tal-ambjent naturali tagħhom jgħosfor,

billi l-UE għandha fost l-Istati Membri tagħha tliet pajjiżi Artiċi, u żewġ pajjiżi Artiċi oħra fost il-ġirien l-iktar qrib tagħha li jipparteċipaw fis-suq intern permezz tal-Ftehima taz-Zona Ekonomika Ewropea, li jfisser li l-UE u l-istati assoċjati tagħha flimkien jgħoddu aktar minn nofs is-sħubija numerika tal-Kunsill tal-Artiku,

Huwa mħasseb ħafna dwar l-effetti tal-bidla fil-klima fuq sostenibilità tal-ħajjiet tal-popli indiġeni fir-reġjun kemm f'termini tal-ambjent ġenerali (il-kappa tas-silġ u l-permafrost li qegħdin jinħallu, il-livelli tal-baħar li qegħdin jogħlew u l-għargħar) kif ukoll tal-ambjent naturali (il-kappa tas-silġ li qiegħda tiċkien qiegħda toħloq problemi għad-drawwiet alimentarit tal-ors polari) u jenfasizza li kwalunkwe deċiżjoni internazzjonali marbuta ma' dawn il-kwistjonijiet trid kemm tinvolvi kif ukoll tikkunsidra kompletament lill-popli u n-nazzjonijiet kollha tal-Artiku;

Ifakkar li fis-seklu għoxrin, it-temperaturi tal-arja fl-Artiku għolew bejn wieħed u ieħor b'5°C u li din iż-żieda hija għaxar darbiet aktar mgħaġġla mill-medja globali tat-temperatura osservata f'wiċċ il-baħar; jenfasizza li huwa mbassar tisħin ieħor ta' madwar 4-7° C fl-Artiku matul il-mitt sena li ġejjin; jemmen, għalhekk, li ż-żmien għad-dijanjosi għadda u li issa wasal iż-żmien għall-azzjoni;

Jenfasizza li l-ispeċijiet u s-soċjetajiet tal-Artiku żviluppaw metodi ta' adattament tassew speċjalizzati għall-kundizzjonijiet ħorox li hemm fil-poli, u b'hekk saru vulnerabbli għall-aħħar għat-tibdil drammatiku li sar f'dawn il-kundizzjonijiet; jinsab imħasseb ħafna għall-

, l-ors polari, il-foka u mammali oħra tal-baħar li jiddependu mis-silġ fuq il-baħar biex jistrieħu, jieklu, jikkaċċjaw u jitgħammru u li jinsabu mhedda b'mod partikulari mill-bidla fil-klima;

Jilqa' d-dikjarazzjoni ta' għeluq tal-konferenza adottata mill-Konferenza tal-Membri Parlamentari tal-Artiku f'Fairbanks fl-14 ta' Awwissu, 2008;

Jilqa' l-fatt li t-Tramuntana Estrema saret parti mil-linja politika "Id-Dimensjoni tat-Tramuntana" tal-UE, iżda hu konvint li l-għarfien dwar l-importanza tal-Artiku f'kuntest globali jeħtieġ li jikber aktar billi jkun hemm politika indipendenti tal-UE għall-Artiku;

Jisħaq fuq is-sinifikat tal-Artiku għall-klima globali f'dan ir-rigward u jittama li l-appoġġ preżenti għall-attivitajiet ta' riċerka f'dak ir-reġjun ikompli wkoll wara li tispiċċa s-Sena Polari Internazzjonali;

Jistenna b'interess kbir il-Komunikazzjoni li se toħroġ il-Kummissjoni dwar il-politika għall-Artiku u jittama li tistabbilixxi l-pedament għal politika għall-Artiku sinifikanti fl-UE; jistieden lill-Kummissjoni biex tindirizza, għall-inqas, dawn il-kwistjonijiet fil-Komunikazzjoni tagħha:

l-istat attwali tal-bidla fil-klima u l-adattament għaliha fir-reġjun;

l-għażliet tal-politika li jirrispettaw il-popolazzjonijiet indiġeni u l-għajxien tagħhom;

il-bżonn li jkun hemm koperazzjoni mal-ġirien tagħna tal-Artiku fuq kwistjonijiet transkonfinali u b'mod partikulari fuq is-sikurezza marittima; u

l-esplorazzjoni tal-għażliet għal struttura politika jew legali transkonfinali għall-ġejjieni, li tkun tista' sservi għall-ħarsien tal-ambjent u l-iżvilupp sostenibbli u ordnat tar-reġjun, jew li tkun tista' sservi ta' intermedjarju fil-konfront politiku fir-rigward tar-riżorsi u r-rotot marittimi navigabbli fit-Tramuntana Estrema;

Jistieden lill-Kummissjoni biex tinkludi l-politika tal-enerġija u s-sigurtà fir-reġjun Artiku fuq l-aġenda tagħha u biex tipproponi, b'mod partikulari, fil-komunikazzjoni mistennija tagħha dwar ir-reġjun, suġġetti u proċeduri għal ħidma konġunta xierqa għall-UE u l-pajjiżi tal-Artiku, fl-oqsma tal-bidla fil-klima, l-iżvilupp sostenibbli, is-sigurtà tal-provvista tal-elettriku u s-sikurezza marittima;

Jiġbed l-attenzjoni dwar il-fatt li r-reġjun tal-Artiku, minħabba l-impatt tiegħu fuq il-klima tad-dinja u l-ambjent naturali uniku tiegħu, jistħoqqlu kunsiderazzjoni speċjali hekk kif l-UE tiżviluppa l-pożizzjoni tagħha għall-Konferenza tan-NU dwar il-Bidla fil-Klima tas-COP 15 li għandha ssir f'Kopenħagen fl-2009;

Huwa tal-fehma li t-traffiku marittimu fir-reġjun (dak turistiku u dak relatat mat-tħaffir għaż-żejt fil-baħar) ma jgawdi xejn mit-tip ta' regoli minimi internazzjonali tas-sikurezza li jeżistu f'ilmijiet internazzjonali oħrajn - f'termini ta' ħarsien tal-ħajja tal-bniedem jew tal-ambjent u jħeġġeġ lill-Kummissjoni biex, malajr kemm jista' jkun, isiru emendi xierqa għar-regolamenti tal-Organizzazzjoni Marittima Internazzjonali (IMO);

Jenfasizza l-aspetti esterni tal-politika tal-enerġija u l-irwol tal-Artiku fit-tiswir tal-Politika tal-Enerġija tal-Ewropa, kif propost mill-Kunsill Ewropew ta' Marzu 2007;

Jappoġġja l-Kunsill Artiku biex ir-reġjun tal-Artiku jinżamm bħala reġjun ta' tensjoni baxxa, miftuħ għall-koperazzjoni internazzjonali fir-riċerka, sabiex il-potenzjal tiegħu bħala reġjun fornitur tal-enerġija għall-ġejjieni jkun jista' jiġi żviluppat f'qafas ambjentali sostenibbli;

Għadu mħasseb dwar it-tellieqa li dejjem għaddejja għar-riżorsi naturali fl-Artiku, li tista' twassal għal theddid ta' sigurtà għall-UE u instabilità internazzjonali ġenerali;

Iħeġġeġ lill-Kummissjoni Ewropea biex tieħu sehem proattiv fl-Artiku billi, għall-inqas bħala l-ewwel pass, tikseb "status ta' osservatur" fil-Kunsill tal-Artiku, u jqis li l-Kummissjoni Ewropea għandha tistabbilixxi uffiċċju ddedikat għall-Artiku;

Jissuġerixxi li l-Kummissjoni għandha tħejji l-ftuħ ta' negozjati internazzjonali intenzjonati biex iwasslu għall-adozzjoni ta' trattat internazzjonali għall-protezzjoni tal-Artiku, li jkollu bħala l-ispirazzjoni tiegħu lit-Trattat tal-Antartiku, kif supplimentat mill-Protokoll ta' Madrid iffirmat fl-1991, imma li jirrispetta d-differenza fundamentali rrapreżentata min-natura popolata tal-Artiku u mid-drittijiet u bżonnijiet konsegwenti tal-popli u n-nazzjonijiet tar-reġjun tal-Artiku; jemmen, madankollu, li, bħala punt ta' tluq minimu, trattat ta' dan it-tip jista' tal-anqas ikopri z-zona mhux popolata u mhux klejmjata fiċ-ċentru tal-Oeanu Artiku;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet tal-Istati Membri, lin-Norveġja, lil Iżlanda, lir-Russja, lill-Kanada u lill-Istati Uniti u lil dawk li jipparteċipaw fil-koperazzjoni reġjonali.


L-implimentazzjoni tad-dispożizzjonijiet soċjali fil-qasam tat-trasport bit-triq

Riżoluzzjoni tal-Parlament Ewropew tad-9 ta' Ottubru 2008 dwar l-implimentazzjoni tad-dispożizzjonijiet soċjali fil-qasam tat-trasport bit-triq ( 2008/2062(INI) )

Il-Parlament Ewropew

wara li kkunsidra r-Rapport tal-Kummissjoni lill-Kunsill u lill-Parlament Ewropew tat-23 ta' Mejju 2007 dwar il-konsegwenzi ta' l-esklużjoni tax-xufiera li jaħdmu għal rashom mill-kamp ta" applikazzjoni tad-Direttiva tal-Parlament Ewropew u tal-Kunsill Nru 2002/15/KE tal-11 ta' Marzu 2002 dwar l-organizzazzjoni tal-ħin tax-xogħol ta' ħaddiema li jwettqu attivitajiet mobbli tat-trasport fit-toroq ( COM(2007)0266 ),

wara li kkunsidra t-23 rapport tal-Kummissjoni tat-12 ta' Ottubru 2007 dwar l-implimentazzjoni fl-2003-2004 tar-Regolament (KEE) Nru 3820/85 dwar l-armonizzazzjoni ta" ċerta leġiżlazzjoni soċjali li għandha x'taqsam mat-trasport bit-triq ( COM(2007)0622 ),

wara li kkunsidra r-Regolament tal-Kunsill (KEE) Nru 3820/85 tal-20 ta' Diċembru 1985 dwar l-armonizzazzjoni ta' ċerta leġislazzjoni soċjali relatata mat-trasport bit-triq ĠU L 370 31.12.1985, p.

wara li kkunsidra d-Direttiva 2002/15/KE tal-Parlament Ewropew u tal-Kunsill tal-11 ta' Marzu 2002 dwar l-organizzazzjoni tal-ħin tax-xogħol ta' ħaddiema li jwettqu attivitajiet mobbli tat-trasport fit-toroq ĠU L 80 23.3.2002, p.

wara li kkunsidra r-Regolament (KE) Nru 561/2006 tal-Parlament Ewropew u l-Kunsill tal-15 ta" Marzu 2006 dwar l-armonizzazzjoni ta' ċerta leġiżlazzjoni soċjali relatata bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/85 ĠU L 102, 11.4.2006, p.

wara li kkunsidra d-Direttiva 2006/22/KE tal-Parlament Ewropew u tal-Kunsill tal-15 ta" Marzu 2006 dwar il-kondizzjonijiet minimi għall-implimentazzjoni tar-Regolamenti tal-Kunsill (KEE) 3820/85 u 3821/85 dwar il-leġiżlazzjoni soċjali relatata ma' attivitajiet tat-trasport bit-triq u li tħassar id-Direttiva tal-Kunsill 88/599/KEE ĠU L 102, 11.4.2006, p.

wara li kkunsidra s-sentenza tal-24 ta" Settembru 2004 fil-Kawżi Konġunti C-184/02 u C-223/02

ir-Renju Spanjol u r-Repubblika tal-Finlandja

il-Parlament Ewropew u l-Kunsill tal-Unjoni Ewropea

, li fiha l-Qorti tal-Ġustizzja tal-Komunitajiet Ewropej iddeċidiet li xufiera li jaħdmu għal rashom ma jistgħux jiġu esklużi b'mod permanenti mill-kamp ta" applikazzjoni tad-Direttiva 2002/15/KE,

wara li kkunsidra l-opinjoni tal-Kumitat Ekonomiku u Soċjali Ewropew dwar il-komunikazzjoni mill-Kummissjoni lill-Kunsill u lill-Parlament Ewropew – Inżommu "l-Ewropa miexja: Il-mobilità sostenibbli għall-kontinent tagħna:‐ Reviżjoni ta' nofs it-term tal-White Paper tat-Trasport ta' l-2001 tal-Kummissjoni Ewropea ĠU C 161, 13.7.2007, p.

wara li kkunsidra l-ittri tal-21 ta" Ġunju 2007 u d-29 ta" Ġunju 2007 mibgħuta mill-President tal-Kumitat għall-Impjiegi u l-Affarijiet Soċjali lill-Kummissarju Vladimir Spidla u lill-Viċi-President Jacques Barrot, u r-risposta tal-Viċi-President Barrot tat-3 ta" Ottubru 2007,

wara li kkunsidra r-rapport tal-Fundazzjoni Ewropea għat-Titjib tal-Kundizzjonijiet ta" l-Għixien u tax-Xogħol li jisimha "L-Impatt tad-direttiva dwar il-ħin tax-xogħol fuq il-ftehim kolletiv fil-qasam tat-trasport. " http://www.eurofound.europa.eu/docs/eiro/tn0704039s/tn0704039s.pdf

wara li kkunsidra l-Artikolu 45 tar-Regoli ta" Proċedura tiegħu,

wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjoni tal-Kumitat għat-Trasport u t-Turiżmu ( A6-0357/2008 ),

billi uħud mill-Istati Membri m'għaddewx informazzjoni obbligatorja fil-ħin dwar l-attivitajiet ta' kontroll u l-implimentazzjoni, skond ir-Regolament (KEE) Nru 3820/85, bejn l-2003 u l-2004, bir-riżultat li r-rapport tal-Kummissjoni dwar l-implimentazzjoni ta' dan ir-Regolament tul il-perjodu msemmi ( COM(2007)0622 )) ġie ppreżentat sitt xhur tard,

billi l-medja ta' l-ammont ta' kontravenzjonijiet li ġew innutati baqgħet stabbli, għalkemm in-numru totali ta' kontravenzjonijiet rrapportati f'xi Stati Membri tela' kunsiderevolment, b'żieda fil-ksur ta' regoli dwar il-waqfien u l-perjodi ta' mistrieħ filwaqt li l-ksur tar-regoli dwar il-tul tas-sewqan naqas,

billi r-rapport bjennali li jmiss għandu jinkludi, għall-ewwel darba, informazzjoni dwar l-implimentazzjoni tad-Direttiva 2002/15/KE,

billi hu ta" interess ġenerali li r-regoli dwar il-ħinijiet tax-xogħol, il-ħinijiet tas-sewqan u l-mistrieħ kemm għas-sewwieqa mobbli kif ukoll għal dawk li jaħdmu għal rashom jiġu applikati b'mod korrett,

billi l-għan tad-Direttiva 2002/15/KE hu li jiġu stabbiliti r-rekwiżiti minimi għall-organizzazzjoni tal-ħinijiet tax-xogħol sabiex titjieb il-protezzjoni tas-saħħa u tas-sikurezza ta' persuni li jwettqu attivitajiet mobbli tat-trasport fit-toroq u biex titjieb is-sikurezza tat-triq u biex il-kundizzjonijiet tal-kompetizzjoni jiġu konformi ma xulxin,

billi d-Direttiva 2002/15/KE daħlet fis-seħħ fit-23 ta' Marzu 2002 u l-Istati Membri kellhom 3 snin li spiċċaw fit-23 ta' Marzu 2005 biex japplikaw id-dispożizzjonijiet tagħha, u li, minkejja dan, il-biċċa l-kbira ta" l-Istati Membri ma rnexxilhomx jittrasponu d-Direttiva matul dan il-perjodu ta" tranżizzjoni ta" tliet snin,

billi sentejn wara l-perjodu ta" tranżizzjoni previst għat-traspożizzjoni tad-Direttiva 2002/15/KE għad baqa" xi Stati Membri li għadhom ma ttrasponewx id-dispożizzjonijiet kollha tad-Direttiva,

billi dawk li jaħdmu għal rashom huma esklużi mill-kamp ta" applikazzjoni tad-Direttiva 2002/15/KE ta'lanqas sat-23 ta" Marzu 2009,

billi r-rapport tal-Kummissjoni dwar il-konsegwenzi ta" l-esklużjoni tas-sewwieqa li jaħdmu għal rashom mil-kamp ta" applikazzjoni tad-Direttiva 2002/15/KE jitkellem kemm dwar il-vantaġġi kif ukoll dwar l-iżvantaġġi ta" l-inklużjoni jew l-esklużjoni tas-sewwieqa li jaħdmu għal rashom, iżda ma jasalx għal konklużjonijiet definittivi,

billi l-Parlament, f'diversi okkażjonijiet, irrimarka dwar l-importanza li tiġi ttrattata l-prattika ħażina li l-industrija tħaddan fl-ikklassifikar falz ta" impjegati bħala sewwieqa li jaħdmu għal rashom,

billi jenħtieġ li jitneħħew id-differenzi bejn l-Istati Membri u li jingħata kontribut sabiex tiġi żgurata kompetizzjoni ġusta fis-settur tat-trasport bit-triq li tkun tinkludi lis-sewwieqa li jaħdmu għal rashom,

billi hu importanti li jkun hemm koerenza mal-kamp ta" applikazzjoni tar-Regolament (KEE) Nru 3820/85 dwar it-tul tal-ħin ta" sewqan u ż-żmien tal-mistrieħ, bla distinzjoni bejn is-sewwieqa,

billi l-illimitar tal-ħinijiet tax-xogħol għas-settur tat-trasport bit-triq ikun ħafna aktar effettiv fil-konfront tas-sikurezza tat-triq jekk ikun jinkludi lis-sewwieqa li jaħdmu għal rashom,

billi l-inklużjoni tas-sewwieqa li jaħdmu għal rashom ma tnaqqasx il-kapaċità jew il-ħtieġa li dawn jagħmlu xogħol amministrattiv jew ta' ġestjoni ta' l-impriża, minħabba li l-ħinijiet tax-xogħol affettwati permezz tad-Direttiva 2002/15/KE huma dawk relatati b'mod dirett mat-trasport bit-triq,

billi l-parteċipanti soċjali li jirrappreżentaw lill-Kumitat Soċjali u Ekonomiku Ewropew jaqblu dwar l-inklużjoni tal-ħaddiema li jaħdmu għal rashom, sabiex b'hekk jiżguraw trattament indaqs għall-ħaddiema kollha tas-settur, jevitaw distorzjoni tal-kompetizzjoni u jippromwovu l-aħjar kundizzjonijiet ta" xogħol,

billi l-Qorti tal-Ġustizzja Ewropea stabbiliet li l-Artikolu 71 tat-Trattat KE hu bażi legali adegwata u suffiċjenti għall-applikazzjoni tad-Direttiva 2002/15/KE għal ħaddiema li jaħdmu għal rashom, preċiżment għax jikkontribwixxi għall-objettivi tas-sikurezza tat-toroq u għall- konformità fil-kundizzjonijiet tal-kompetizzjoni,

billi l-Komunikazzjoni u r-rapport tal-Kummissjoni dwar il-konsegwenzi tal-esklużjoni tas-sewwieqa li jaħdmu għal rashom mill-kamp ta" applikazzjoni tad-Direttiva 2002/15/KE msemmija hawn fuq jirriflettu t-tħassib kontinwu dwar id-dewmien fit-traspożizzjoni u fl-applikazzjoni tad-Direttiva 2002/15/KE f'xi Stati Membri, kif ukoll liġijiet soċjali oħra fil-qasam tat-trasport bit-triq.

billi anke jekk hemm xi Stati Membri li għadhom m'għamlux traspożizzjoni tad-Direttiva 2002/15/KE, ir-rapporti bijennali ta" implimentazzjoni għandhom jiġu ppreżentati skond l-iskeda stipulata fid-Direttiva,

Jesprimi dispjaċir li għad hemm differenzi kunsiderevoli kontinwi fl-applikazzjoni u l-infurzar tar-Regolament (KEE) Nru 3820/85; jinnota li l-Istati Membri għandhom iqawwu l-isforzi tagħhom sabiex jiggarantixxu implimentazzjoni effiċjenti u uniformi tad-dispożizzjonijiet soċjali mtejba;

Jinsab mħasseb dwar l-insuffiċjenzi u d-dewmien fit-traspożizzjoni u fl-implimentazzjoni tad-Direttiva 2002/15/KE f'xi Stati Membri; jenħtieġ kjarifika ċara u kumment mingħand dawn l-Istati Membri dwar ir-raġunijiet tan-nuqqas ta" implimentazzjoni, flimkien ma" indikazzjoni ta" x'ostakoli jista" jkun għad fadal;

Jirrimarka li d-Direttiva 2002/15/KE tistabbilixxi r-rekwiżiti minimi u t-traspożizzjoni tagħha m'għandhiex twassal għal livelli aktar baxxi ta" protezzjoni tal-ħaddiema jew għal anqas konformità b'kundizzjonijiet aktar favorevoli f'ċerti Stati Membri li jirriżultaw minn leġiżlazzjoni ġenerali ta" impjieg jew ftehimiet kollettivi,

Jistieden lill-Istati Membri biex iħaffu l-proċess ta" traspożizzjoni u biex ikunu l-aktar diliġenti possibbli fl-implimentazjzoni tar-regolamenti soċjali fil-qasam tat-trasport bit-triq, biex ikopru b'mod korrett l-interess ġenerali tas-sikurezza tat-toroq u s-saħħa u s-sikurezza tas-sewwieqa, filwaqt li jipprovdu qafas ċar ta' kompetizzjoni ġusta;

Jitlob lill-Kummissjoni biex tħejji r-rapporti ta" implimentazzjoni tad-Direttiva 2002/15/KE kull sentejn kif stipulat, minkejja li għad hemm Stati Membri li għad iridu jittrasponu d-dispożizzjnoijiet tad-Direttiva fil-liġi nazzjonali tagħhom;

Jinsab imħasseb dwar il-medja konstantament għolja ta' ksur, b'mod partikolari fil-qasam tat-trasport tal-passiġġieri, u jistenna mill-Istati Membri li jtejbu l-infurzar tad-dispożizzjonijiet legali;jistieden lill-Istati Membri biex isaħħu inizjattivi konġunti sabiex jinkoraġġixxu skambju ta' informazzjoni u ta" staff, flimkien ma' kontrolli kkordinati;

Jitlob lill-Kummissjoni sabiex tkun soda ma' l-Istati Membri f'każijiet ta" ksur tal-liġi Ewropea f'dak li jirrigwarda d-dispożizzjonijiet soċjali tal-qasam tat-trasport bit-triq, sabiex tipprovdi għal miżuri li jġiegħlu lil wieħed jikkonforma f'każ ta" nuqqas ta" konformità mad-dispożizzjonijiet u biex tieħu miżuri preventivi jekk ikun xieraq, bil-mezzi legali, biex tiżgura konformità rigoruża mal-leġiżlazzjoni komunitarja;

Jistieden lill-Kummissjoni, skond il-proċedura ta" komitoloġija stabbilita fir-Regolament (KE) Nru 561/2006, biex tipproponi linjigwida għal definizzjoni u klassifikazzjoni uniformi ta' infrazzjonijiet sa Ottubru 2008;

Jistieden lill-Kummissjoni sabiex tagħti l-prijorità li tixtraq lid-dimensjoni soċjali tas-sikurezza tat-toroq u tas-saħħa u s-sikurezza tax-xufiera u ta" utenti oħra tat-toroq b'rabta mal-konsiderazzjonijiet l-oħra kollha, hi u tipprepara l-impatt uffiċjali tagħha bil-għan li jkun hemm proposta leġiżlattiva li tbiddel id-Direttiva 2002/15/KE kif mitlub mill-Artikolu 2(1) tagħha;

Jistieden lill-Kummissjoni biex, meta tfassal l-evalwazzjoni tal-impatt imsemmija hawn fuq, tqis id-diffikulta tal-kundizzjonijiet tax-xoghol li jesperjenzaw ix-xufiera tat-trakkijiet li jivjaġġaw madwar l-Ewropa u li jinħolqu minħabba aċċess mhux xieraq għal zoni ta' mistrieħ minkejja l-fatt li l-Artikolu 12 tar-Regolament (KE) Nru 561/2006 jirrikonoxxi speċifikament l-importanza ta" numru xieraq ta" zoni ta" mistrieħ sikuri għax-xufiera professjonali matul in-netwerk tat-toroq Ewropej, jistieden, għalhekk, lill-Kummissjoni sabiex issegwi l-proġett pilota għal zoni ta" pparkjar li jkunu sikuri mniedi mill-Parlament Ewropew, li jqis il-miżuri rrakkomandati fl-opinjoni tal-Kumitat Ekonomiku u Soċjali Ewropew dwar "Il-Politika Ewropea għas-Sikurezza fit-Toroq u Xufiera Professjonali – zoni ta" pparkjar li jkunu sikuri" ĠU C 175, 27.7.2007, p.

Jistieden lill-Kummissjoni sabiex, fit-tfassil uffiċjali tal-evalwazzjoni tal-impatt imsemmija hawn fuq, tqis b'mod sħiħ il-pożizzjoni u l-argumenti tal-Parlament biex is-sewwieqa li jaħdmu għal rashom jiġu inklużi b'mod sħiħ fil-kamp ta" applikazzjoni tad-Direttiva 2002/15/KE;

Jistieden lill-Kummissjoni sabiex, fit-tfassil uffiċjali tal-evalwazzjoni tal-impatt imsemmija hawn fuq tqis l-opinjoni ġenerali fis-settur tat-trasport dwar l-inklużjoni tas-sewwieqa li jaħdmu għal rashom, u jqis il-fatt li jkun diffiċli li ssir distinzjoni legali, u li jiġu segwiti l-każijiet ta", sewwieqa li "taparsi" jaħdmu għal rashom, biex ma nsemmux id-diffikultajiet prattiċi u burokratiċi biex jiġi żgurat li dawk il-figuri ma jintużawx minn ħafna bħala mezz ta' evażjoni mir-restrizzjonijiet tal-ħinijiet tax-xogħol;

Jitlob lill-Kummissjoni sabiex tippreżenta l-inizjattivi relevanti kmieni biżżejjed biex fit-23 ta" Marzu 2009, id-Direttiva 2002/15/KE kollha tkun tista" tidħol fis-seħħ bl-elementi kollha tagħha, u biex il-kamp ta" applikazzjoni tagħha jiġi estiż biex jinkludi lis-sewwieqa li jaħdmu għal rashom;

Jistieden lill-Kummissjoni sabiex tiżgura li l-evalwazzjonijiet tal-impatt jitlestew b'urġenza, sabiex tiġi konkluża analiżi oġġettiva mingħajr ebda dewmien dwar liema bidliet, jekk dawn ikunu meħtieġa, għandhom jiġu kkunsidrati;

Jistieden lill-Kummissjoni tirrevedi l-proċeduri ta' spezzjoni tat-traffiku f'kull Stat Membru u tgħaddi rapport dwarhom lill-Parlament; jistieden lill-Kummissjoni biex, f'każ li jinstabu proċeduri ta' spezzjoni li jirristrinġu l-moviment ħieles ta' oġġetti jew ta' persuni, din tirrevedi l-leġiżlazzjoni eżistenti u tipproponi emendi, sabiex tiżgura proċeduri uniformi ta' spezzjoni tat-traffiku;

Jitlob lill-Istati Membri u lill-Kummissjoni jippreżentaw l-informazzjoni u r-rapporti ta' implimentazzjoni bbażati fuq din l-informazzjoni b'aktar ħeffa, sabiex kull korrezzjoni legali potenzjali neċessarja li toħroġ mill-analiżi ta' l-implimentazzjoni tkun tista' tiġi indirizzata mingħajr aktar dewmien;

Jikkunsidra li l-figuri għal darb'oħra jikkonfermaw il-fehma tiegħu li hemm ħtieġa urġenti għal aġġustamenti legali; huwa kunfidenti, għaldaqstant, fid-dawl tad-Direttiva 2006/22/KE1, li daħlet fis-seħħ f'Mejju 2006 u r-Regolament (KE) Nru 561/2006,li daħal fis-seħħ f'April 2007, li r-regoli se jiġu nfurzati b'mod aktar strett u uniformi fil-ġejjieni;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Gvernijiet u lill-Parlamenti ta' l-Istati Membri, lill-Kumitat Ekonomiku u Soċjali Ewropew u lill-Kumitat tar-Reġjuni.


Kumitat għall-Baġit

ABBOZZ TA' AĠENDA

Laqgħa

It-Tnejn 13 ta' Ottubru 2008, 15.00 – 18.30

Adozzjoni tal-aġenda

Avviżi taċ-Chairman

Approvazzjoni tal-minuti tal-laqgħa tas-:

· 16 ta' Ġunju 2008 PV – PE412.143v01-00

BAĠIT 2009

Baġit 2009: Taqsima III - Kummissjoni

Responsabbli:

· Eżami u adozzjoni tal-abbozz ta' rapport

· Skadenza għat-tressiq tal-emendi: 6 ta' Ottubru 2008, 17.00

Baġit 2009 - taqsimiet oħra

Responsabbli:

BAĠIT 2008

Emenda għall-Baġit Nru 7/2008 – Il-Fond ta' Solidarjetà

Responsabbli:

Baġit ta' Emenda Nru 8/2008: iż-żieda fil-prezzijiet tal-ikel f'pajjiżi li qegħdin jiżviluppaw

Responsabbli:

Baġit 2008: Taqsima III - Kummissjoni Rapporteur: Kyösti Virrankoski (ALDE) - Diċ24/2008 - Talbiet oħra possibbli għal trasferiment

Baġit 2008 - Taqsimiet Oħra Rapporteur: Ville Itälä (EPP-ED) Parlament: C14 Il-Qorti tal-Ġustizzja 3 u 4/2008 Kumitat tar-Reġjuni: inf 3/2008 - Talbiet oħra possibbli għal trasferiment

Mobilizzazzjoni tal-Fond ta' Solidarjetà tal-Unjoni Ewropea

Responsabbli:

Opinjonijiet:

Il-mobilizzazzjoni tal-Fond Ewropew ta' Aġġustament għall-Globalizzazzjoni

Responsabbli:

Kwistjonijiet oħra

Data u post tal-laqgħa li jmiss

Il-Ħamis, 16 ta' Ottubru, 9.00 - 12.30


Kumitat għal-Libertajiet Ċivili, il-Ġustizzja u l-Intern

ABBOZZ TA' AĠENDA

Laqgħa

Adozzjoni tal-aġenda

Avviżi taċ-Chairperson

13 ta' Ottubru 2008, 15.00 – 15.30

Mistoqsija orali lill-Kummissjoni dwar l-impatt tal-miżuri tas-sigurtà tal-avjazzjoni u l-"body scanners" fuq id-drittijiet tal-bniedem, il-privatezza, il-protezzjoni tad-dejta u d-dinjità personali

· Skambju ta' opinjonijiet

· Adozzjoni (possibilment)

13 ta' Ottubru 2008, 15.30 – 16.00

It-tħejjija tal-passi li jmiss fil-ġestjoni tal-fruntieri fl-Unjoni Ewropea u esperjenzi simili f'pajjiżi terzi

Kumitat responsabbli:

Kumitat mitlub jagħti opinjoni:

AFET – Deċiżjoni: ebda opinjoni

DEVE – Deċiżjoni: ebda opinjoni

· Eżami ta' dokumenti ta' ħidma

13 ta' Ottubru 2008, 16.00 – 16.30

Rapport Annwali dwar l-aċċess pubbliku għad-dokumenti tal-Parlament

Kumitat responsabbli:

· Eżami tal-abbozz ta' rapport

· Deċiżjoni dwar l-iskadenza għat-tressiq tal-emendi

· Skadenza għat-tressiq tal-emendi: 24 ta' Ottubru 2008, 12.00

13 ta' Ottubru 2008, 16.30 – 16.45

E-ġustizzja

Rapporteur għal opinjoni:

Kumitat responsabbli:

· Eżami tal-abbozz ta' opinjoni

· Adozzjoni tal-abbozz ta' opinjoni (possibilment)

13 ta' Ottubru 2008, 16.45 – 17.00

Baġit 2008: Taqsima III- Kummissjoni

- Preżentazzjoni tal-eżekuzzjoni tal-baġit 2008 mid-DĠ JLS

13 ta' Ottubru 2008, 17.00 – 17.40

***Votazzjoni elettronika ***

Il-kundizzjonijiet ta' dħul u residenza ta' ċittadini ta' pajjiżi terzi bi kwalifiki għoljin għall-iskop ta' impjieg

Ewa Klamt (PPE-DE)

Kumitat responsabbli:

Kumitat mitlub jagħti opinjoni:

· Adozzjoni tal-abbozz ta' rapport

· Skadenza għat-tressiq tal-emendi: 1 ta' Settembru 2008, 12.00

Il-ħarsien tat-tfal li jużaw l-Internet u t-teknoloġiji l-oħrajn tal-komunikazzjoni

Kumitat responsabbli:

Kumitat mitlub jagħti opinjoni:

ITRE – Deċiżjoni: ebda opinjoni

· Adozzjoni tal-abbozz ta' rapport

Deċiżjoni qafas il-ksib ta' provi fi proċeduri kriminali (Mandat Ewropew tal-Evidenza)

Kumitat responsabbli:

Kumitat mitlub jagħti opinjoni:

JURI – Deċiżjoni: ebda opinjoni

· Adozzjoni tal-abbozz ta' rapport (possibilment)

*** Għeluq tal-votazzjoni elettronika ***

13 ta' Ottubru 2008, 17.40 – 18.15

Delegazzjoni LIBE għal Ruma, 18 - 20 ta' Settembru 2008

· Skambju ta' opinjonijiet dwar abbozz ta' rapport tad-delegazzjoni

13 ta' Ottubru 2008, 18.15 – 18.30

Il-protezzjoni legali tal-adulti : implikazzjonijiet transkonfinali

Rapporteur għal opinjoni:

Kumitat responsabbli:

· Eżami tal-abbozz ta' opinjoni

Kwistjonijiet Varji

Approvazzjoni tal-minuti tal-laqgħa ta':

· 15 ta' Settembru 2008 PV – PE414.146v01-00

· 8-9 ta' Settembru 2008 PV – PE414.147v01-00

· 14-16 ta' Lulju 2008 PV – PE414.148v01-00

Data u post tal-laqgħa li jmiss

· 4 ta' Novembru 2008, 09.00 – 12.30 u 15.00 – 18.30

· 5 ta' Novembru 2008, 09.00 – 12.30 u 15.00 – 18.30


Kumitat għall-Impjiegi u l-Affarijiet Soċjali

ABBOZZ TA' AĠENDA

Laqgħa Straordinarja

It-Tnejn 20 ta' Ottubru 2008, 21.00 – 22.30

Adozzjoni tal-aġenda

Avviżi taċ-Chairperson

Aspetti tal-organizzazzjoni tal-ħin tax-xogħol

Responsabbli:

· Eżami tal-abbozz ta' rakkomandazzjoni għat-tieni qari

· Skadenza għat-tressiq tal-emendi: 22 ta' Ottubru 2008, 12.00

Kwistjonijiet varji

Data u post tal-laqgħa li jmiss

· 4 ta' Novembru 2008, 15.00 – 18.30


RAKKOMANDAZZJONI GĦAT-TIENI QARI

dwar il-pożizzjoni komuni tal-Kunsill fir-rigward tal-adozzjoni ta' direttiva tal-Parlament Ewropew u tal-Kunsill dwar xogħol temporanju permezz ta' aġenzija

Tifsira tas-simboli użati

* Proċedura ta' konsultazzjoni

maġġoranza tal-voti mitfugħa

**I Proċedura ta' koperazzjoni (l-ewwel qari)

maġġoranza tal-voti mitfugħa

**II Proċedura ta' koperazzjoni (it-tieni qari)

maġġoranza tal-voti mitfugħa, sabiex tiġi approvata l-pożizzjoni komuni

maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

*** Proċedura ta' kunsens

maġġoranza tal-Membri kollha tal-Parlament, apparti fil-każi msemmija fl-Artikoli 105, 107, 161 u 300 tat-Trattat KE u fl-Artikolu 7 tat-Trattat UE

***I Proċedura ta' kodeċiżjoni (l-ewwel qari)

maġġoranza tal-voti mitfugħa

***II Proċedura ta' kodeċiżjoni (it-tieni qari)

***III Proċedura ta' kodeċiżjoni (it-tielet qari)

maġġoranza tal-voti mitfugħa, sabiex jiġi approvat it-test konġunt

(It-tip ta' proċedura jiddependi mill-bażi legali proposta mill-Kummissjoni.)

Emendi għal test leġiżlattiv

Fl-emendi li jsiru mill-Parlament, it-test emendat huwa indikat b' tipa qawwija u korsiva.

Fil-każ ta' atti li jemendaw, il-partijiet li jittieħdu kif inhuma minn dispożizzjoni eżistenti li l-Parlament jixtieq jemenda, imma li l-Kummissjoni ma tkunx emendat, huma indikati b'tipa qawwija .

It-tħassir eventwali li jikkonċerna dawn il-partijiet jiġi indikat kif ġej: […].

Test korsiv normali huwa indikazzjoni għas-servizzi tekniċi li turi partijiet tat-test leġiżlattiv li għalihom qed tkun proposta korrezzjoni bl-iskop li tgħin fil-preparazzjoni tat-test finali (pereżempju, żbalji ovvji jew nuqqasijiet f'verżjoni lingwistika minnhom).

Il-korrezzjonijiet proposti huma suġġetti għall-qbil tas-servizzi tekniċi involuti.

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW Error!

(Proċedura ta' kodeċiżjoni: it-tieni qari)

Il-Parlament Ewropew ,

– wara li kkunsidra l-pożizzjoni komuni tal-Kunsill (10599/2/2008 – C6‐0327/2008 ),

– wara li kkunsidra l-pożizzjoni tiegħu fl-ewwel qari

ĠU C 25 E, 29.01.04, p.

368. dwar il-proposta tal-Kummissjoni lill-Parlament Ewropew u lill-Kunsill ( COM(2002)0149 ),

– wara li kkunsidra l-proposta emendata tal-Kummissjoni ( COM(2002)0701 ),

– wara li kkunsidra l-Artikolu 251(2) tat-Trattat KE,

– wara li kkunsidra l-Artikoli 67 u 35 tar-Regoli ta' Proċedura tiegħu,

– wara li kkunsidra r-rakkomandazzjoni għat-tieni qari tal-Kumitat għall-Impjiegi u l-Affarijiet Soċjali (A6-0000/2008),

Japprova l-pożizzjoni komuni;

Jinnota li l-att qed jiġi adottat b'konformità mal-pożizzjoni komuni;

Jagħti istruzzjonijiet lill-President tiegħu sabiex jiffirma l-att flimkien mal-President tal-Kunsill, skont l-Artikolu 254(1) tat-Trattat tal-KE;

Jagħti istruzzjonijiet lis-Segretarju-Ġenerali tiegħu sabiex jiffirma l-att wara li jkun ivverifika li l-proċeduri ntemmu kif imiss u sabiex, bi qbil mas-Segretarju Ġenerali tal-Kunsill, jipproċedi għall-pubblikazzjoni tal-att fil-Ġurnal Uffiċjali tal-Unjoni Ewropea;

Jagħti istruzzjonijiet lill-President tiegħu biex jgħaddi l-pożizzjoni tiegħu lill-Kunsill, lill-Kummissjoni u lill-gvernijiet tal-Istati Membri.

I. Daħla

Fl-20 ta' Marzu 2002, il-Kummissjoni, fil-qafas tal-Istrateġija ta' Liżbona, adottat proposta għal direttiva dwar "il-kundizzjonijiet ta' xogħol tal-ħaddiema temporanji permezz ta' aġenzija" bl-għan li jingħata livell minimu ta' protezzjoni lill-ħaddiema temporanji permezz ta' aġenzija u biex is-settur tal-impjiegi temporanji jiġi megħjun jiżviluppa għażla adattata u kkontrollata għal min iħaddem u għall-ħaddiema.

Il-proposta għal direttiva stabbilixxiet il-prinċipju tan-nondiskriminazzjoni bejn il-ħaddiema tal-aġenziji temporanji u l-ħaddiema simili tal-impriżi utenti, inkluż għall-paga, sakemm ir-relazzjoni tax-xogħol mal-istess persuna li tħaddem tkun iktar minn sitt ġimgħat.

Imma kienet prevista eċċezzjoni għall-prinċipju fil-każ ta' ftehimiet kollettivi.

Il-proposta għal direttiva għamlet segwitu għan-nuqqas ta' suċċess tan-negozjati bejn l-imsieħba soċjali, negozjati li damu sena, bejn l-2000 u l-2001.

Filwaqt li aġixxa b'konformità mal-Artikolu 251 tat-Trattat, il-Parlament Ewropew ta l-opinjoni tiegħu fl-ewwel qari fil-21 ta' Novembru 2002.

Saru ħafna emendi għall-proposta tal-Kummissjoni, sabiex tkun żgurata protezzjoni essenzjali għall-ħaddiema temporanji permezz ta' aġenzija u sabiex ikunu limitati u kkontrollati l-possibilitajiet ta' eżenzjoni mill-prinċipju ta' nondiskriminazzjoni.

Fit-28 ta' Novembru 2002, il-Kummissjoni adottat proposta emendata li kkunsidrat l-opinjoni tal-Parlament Ewropew.

Din il-proposta għad direttiva emendata ġiet blokkata għal sitt snin fil-Kunsill tal-Ministri, imma il-Kunsill fl-aħħar wasal għal ftehima politika dwar pożizzjoni komuni waqt is-sessjoni tiegħu tad-9 u l-10 ta' Ġunju 2008.

B'konformità mal-Artikolu 251(2) tat-Trattat KE, dan adotta b'mod formali l-pożizzjoni komuni tiegħu fil-15 ta' Settembru 2008.

Il-kontributi tal-ewwel qari

Ir-rapporteur tagħkom jixtieq jenfasizza l-importanza tal-ħidma li saret fl-okkażjoni tal-ewwel qari, fl-2002, mir-rapporteur Ieke van den Burg.

L-emendi li saru għall-proposta tal-Kummissjoni kienu bbażati fuq tliet objettivi kbar tal-prinċipju tat-trattament ugwali bejn il-ħaddiema.

It-"trattament ugwali għall-ħaddiema temporanji meta jitqabbel ma' dak ta' ħaddiema oħra f'dak li jikkonċerna l-istatus u s-sigurtà".

L-osservanza "tan-normi soċjali stabbiliti fl-impriżi utenti permezz tat-trattament ugwali f'dak li jikkonċerna s-salarju u l-kundizzjonijiet bejn il-ħaddiema temporanji u l-ħaddiema tal-impriżi utenti".

U fl-aħħar nett, "ir-rikonoxximent tas-settur tal-aġenziji temporanji bħala attività kummerċjali leġittima u professjonali billi jitneħħew ir-restrizzjonijiet u l-projbizzjonijiet inutli".

Il-Parlament, b'hekk adotta emendi li kellhom l-objettiv li jistabbilixxu b'mod ċar li l-ħaddiema kollha tal-aġenziji temporanji għandhom id-dritt għal protezzjoni essenzjali mill-ewwel ġurnata tax-xogħol tagħhom u li din il-protezzjoni tinkludi d-dritt li jibbenefikaw mid-dritt għax-xogħol, minn ugwaljanza fis-salarji meta jitqabblu mal-impjegati l-oħra b'paga u minn protezzjoni soċjali.

Il-Parlament adotta wkoll emendi sabiex jirrifjuta l-eżenzjonijiet mill-klawsola ta' nondiskriminazzjoni, barra ċerti eċċezzjonijiet (pereżempju fil-każ ta' kuntratt għal tul mhux determinat ta' żmien ma' impriża ta' xogħol temporanju jew meta konvenzjonijiet kollettivi jiżguraw protezzjoni adegwata).

Evalwazzjoni tal-pożizzjoni komuni

Il-pożizzjoni komuni tqis il-bżonn li jiġi stabbilit qafas xieraq għall-użu tax-xogħol temporanju bl-għan li jikkontribwixxi għall-ħolqien ta' impjiegi u għall-iżvilupp ta' forom flessibbli ta' xogħol filwaqt li jipproteġi l-ħaddiema.

Din il-pożizzjoni komuni żammet il-maġġoranza tal-emendi adottati fl-ewwel qari mill-Parlament, fosthom dawn li jiggarantixxu trattament ugwali inkluż fil-qasam tas-salarji bejn il-ħaddiema fl-impriżi utenti.

Il-Kunsill, b'hekk, qies li t-trattament ugwali mill-ewwel ġurnata għandu jkun ir-regola ġenerali, filwaqt li kwalunkwe deroga minn dan il-prinċipju għandha tkun mifthiema mal-imsieħba soċjali, permezz ta' negozjati kollettivi jew permezz ta' ftehimiet konklużi mal-imsieħba soċjali fil-livell nazzjonali (l-Artikolu 5).

L-emendi tal-Parlament dwar id-definizzjoni tal-kundizzjonijiet bażiċi ta' xogħol u ta' impjieg tal-ħaddiema temporanji permezz ta' aġenzija, b'mod partikulari bl-introduzzjoni tal-paga (l-Artikolu 3), ukoll inżammu fil-pożizzjoni komuni.

Fl-aħħar nett, il-pożizzjoni komuni tal-Kunsill żammet l-emendi dwar l-aċċess għall-impjieg, għall-faċilitajiet kollettivi u għat-taħriġ vokazzjonali (l-Artikolu 6), kif ukoll dwar ir-rappreżentanza tal-ħaddiema temporanji permezz ta' aġenzija (l-Artikolu 7).

Barra minn hekk, ir-rapporteur jissottolinja li jekk is-saħħa, is-sigurtà u l-iġjene fil-post tax-xogħol ma nżammux bħala kundizzjonijiet bażiċi ta' xogħol u ta' impjieg, kif talab il-Parlament Ewropew, dawn, fil-fatt, huma diġà garantiti permezz tad-Direttiva 91/383/KEE tal-Kunsill tal-25 ta' Ġunju 1991 li tissupplementa l-miżuri biex jinkoraġġixxu t-titjib fis-sigurtà u s-saħħa fix-xogħol tal-ħaddiema li għandhom relazzjoni ta' impjieg b'dewmien fiss jew ta' impjieg temporanju.

Rakkomandazzjonijiet għat-tieni qari

Illum għad hemm disparitajiet kbar bejn il-leġiżlazzjonijiet nazzjonali fil-qasam tax-xogħol temporanju permezz ta' aġenzija.

Barra minn hekk, kultant ikun hemm inugwaljanzi kbar fil-qasam tal-paga, kif ukoll kundizzjonijiet ta' xogħol iktar diffiċli għall-ħaddiema temporanji permezz ta' aġenzija.

Sfortunatament, dawn ikunu esposti b'mod partikulari għal riskji fiżiċi, u l-intensità u r-ritmu tax-xogħol spiss ikunu ogħla minn dawk ta' ħaddiema oħra.

Fil-Ġermanja, fil-Pajjiżi l-Baxxi u fi Spanja ir-regolamentazzjoni tas-settur normalment tiġi mil-leġiżlazzjoni ġenerali mingħajr regolamentazzjoni speċifika.

Fir-Renju Unit jew fl-Irlanda l-qafas leġiżlattiv regolamentarju stabbilit hu flessibbli ħafna.

Fil-Belġju, fi Franza jew fl-Italja hemm regolamentazzjoni speċifika tal-interim li tkopri r-relazzjoni li torbot l-aġenziji ta' xogħol temporanju, l-impriżi utenti u l-ħaddiema, u l-istatut tal-ħaddiema.

Imma, fil-pajjiżi kollha tal-Unjoni Ewropea x-xogħol temporanju permezz ta' aġenzija donnu qed jiżdied, anke jekk il-proporzjon ta' ħaddiema kkonċernati jvarja b'mod konsiderevoli minn pajjiż għal ieħor.

L-adozzjoni ta' leġiżlazzjoni li tipproteġi lill-ħaddiema temporanji permezz ta' aġenzija u li tiċċara l-qafas li fih jintervjenu l-aġenziji ta' xogħol temporanju għadha ġġustifikata u bżonjuża llum daqs sitt snin ilu.

Għall-eżami tar-rapport fit-tieni qari, ir-rapporteur iltaqa' mar-rappreżentanti tal-partijiet interessati kollha u, b'mod partikulari, tal-Konfederazzjoni Ewropea tas-Sindikati u membri tal-Eurociett u ta' Uni-Europa, rappreżentanti tal-impriżi ta' xogħol temporanju fl-iskala Ewropea.

Il-Konfederazzjoni Ewropea tas-Sindikati kkomunikat lir-rapporteur il-kummenti pożittivi tagħha dwar il-pożizzjoni komuni tal-Kunsill.

Għaliha, din il-ftehima hija deċiżiva b'mod partikulari minħabba l-osservanza u t-tisħiħ tal-prinċipju ta' trattament ugwali, kif ukoll tal-prinċipju li skontu d-derogi mhux s jkunu possibbli ħlief permezz ta' ftehimiet kollettivi.

Barra minn hekk, din esprimiet ruħha f'dan ir-rigward fl-istqarrija tagħha għall-midja tal-10 ta' Ġunju 2008.

Il-Eurociett u l-Uni-Europa wkoll esprimew mar-rapporteur l-appoġġ tagħhom għall-pożizzjoni komuni tal-Kunsill.

L-Eurociett u l-Uni-Europa kienu wrew dan l-appoġġ fl-istqarrija tagħhom għall-midja tal-10 ta' Ġunju 2008.

Għalhekk, hemm bżonn urġenti li tiġi adottata leġiżlazzjoni Komunitarja biex tipproteġi lill-ħaddiema temporanji permezz ta' aġenzija fl-Ewropa.

U għar-rapporteur tagħkom, il-Parlament Ewropew, li sitt snin ilu ddikkjara ruħu favur din id-direttiva u qed jara li l-proposti tiegħu li jtejbu l-proposta inizjali qed jiġu aċċettati mill-Kunsill, qiegħed f'sitwazzjoni li, permezz tal-approvazzjoni tal-adozzjoni tagħha mingħajr emendi fit-tieni qari, jikseb l-adozzjoni immedjata ta' din il-leġiżlazzjoni li tipproteġi lill-ħaddiema.

Ir-rapporteur tagħkom, konsegwentement, jirrakkomanda adozzjoni rapida tar-rapport mingħajr emendi, sabiex din il-proposta għal direttiva ssir liġi.

PROĊEDURA

Xogħol temporanju permezz ta' aġenzija: qafas protettiv għall-ħaddiema, relazzjonijiet mal-impriżi tax-xogħol

Data tal-ewwel qari tal-PE – Numru P

Proposta tal-Kummissjoni

Proposta emendata tal-Kummissjoni

Data tat-tħabbir tal-approvazzjoni tal-pożizzjoni komuni fis-seduta plenarja

Kumitat responsabbli

Data tat-tħabbir fis-seduta plenarja

Data tal-ħatra

Eżami fil-kumitat

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostituti preżenti għall-votazzjoni finali